କିଏ ଦେବ ପ୍ରଧାନମନ୍ତ୍ରୀ ମୋଦିଙ୍କୁ ଟକ୍କର ? ଏବେ ନିର୍ବାଚନ ହେଲେ କାହାକୁ ମିଳିବ ସଂଖ୍ୟା ଗରିଷ୍ଠତା ? ଗୃହ ମନ୍ତ୍ରୀ ଅମିତ ଶାହାଙ୍କୁ ନେଇ କେତେ ସନ୍ତୁଷ୍ଟ ଦେଶବାସୀ? - Prameya News7\nନୂଆଦିଲ୍ଲୀ ୧୫/୦୧ : ଦେଶରେ ଆଗାମୀ ଦିନରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଟକ୍କର ଦେବ କିଏ? ବିରୋଧୀମାନଙ୍କ ମଧ୍ୟରୁ କିଏ ଦେବ ମୋଦିଙ୍କୁ ଚ୍ୟାଲେଞ୍ଜ୍ ? କାହାକୁ ପସନ୍ଦ କରୁନ୍ତି ଦେଶବାସୀ ? ଜନସାଧାରଣଙ୍କ ଆସ୍ଥାଭାଜନ କିଏ ହେବେ ? ଏବିପି ନ୍ୟୁଜ୍ ସି ଭୋଟର କରିଥିବା ଏହି ସର୍ଭେ ଉପରେ ନଜର ପକାନ୍ତୁ...\nଭୋଟରଙ୍କ ମୁଡ୍ ଅନୁସାରେ ଦେଶରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କୁ ଟକ୍କର ଦେବାକୁ ରାହୁଲ ଗାନ୍ଧୀ ହିଁ ସର୍ବାଗ୍ରେ ଅଛନ୍ତି । ସର୍ଭେ ମୁତାବକ, ୨୫.୬ ପ୍ରତିଶତ ଜନତା କହିଛନ୍ତି ଭବିଷ୍ୟତରେ ଯଦି କିଏ ପ୍ରଧାନମନ୍ତ୍ରୀ ମୋଦିଙ୍କୁ ଟକ୍କର ଦେଇପାରିବେ ତ ସେ ହେଉଛନ୍ତି କଂଗ୍ରେସ ନେତା ରାହୁଲ ଗାନ୍ଧୀ । ତାଙ୍କ ପଛକୁ ଅଛନ୍ତି ଦିଲ୍ଲୀ ମୁଖ୍ୟମନ୍ତ୍ରୀ ଅରବିନ୍ଦ କେଜରୀଓ୍ବାଲ । ଜନତାଙ୍କ ମଧ୍ୟରୁ ୨୧.୯ ପ୍ରତିଶତଙ୍କୁ ଲାଗୁଛି ଦିଲ୍ଲୀ ମୁଖ୍ୟମନ୍ତ୍ରୀ ଅରବିନ୍ଦ କେଜରୀଓ୍ବାଲ ପ୍ରଧାନମନ୍ତ୍ରୀ ମୋଦିଙ୍କୁ ଆଗାମୀ ଦିନରେ ଟକ୍କର ଦେଇପାରିବେ । ସେହିଭଳି ୭.୯ ପ୍ରତିଶତ ଜନତା ମମତା ବାନାର୍ଜୀଙ୍କ ସପକ୍ଷରେ ଯାଇଛନ୍ତି ।\nଦେଶରେ ଏବେ ଲୋକସଭା ନିର୍ବାଚନ ହେଲେ କିଏ ଜିତିବ ?\nଦେଶରେ ବର୍ତ୍ତମାନ ଲୋକସଭା ନିର୍ବାଚନ ହେଲେ ଦେଶବାସୀ କାହାକୁ ଭୋଟ ଦେବେ ? ଏହାର ଜବାବ ହେଉଛି NDA । ସି ଭୋଟରର ସର୍ଭେ ଅନୁଯାୟୀ ବର୍ତ୍ତମାନ ଦେଶରେ ଲୋକସଭା ନିର୍ବାଚନ ହେଲେ, ୫୮ ପ୍ରତିଶତ ଜନତା NDAକୁ ପସନ୍ଦ କରିଛନ୍ତି । ସେହିଭଳି UPAକୁ ୨୮ ପ୍ରତିଶତ ଜନତା ପସନ୍ଦ କରିଛନ୍ତି । ୧୪ ପ୍ରତିଶତ ଜନତାଙ୍କ ମୁଡ୍ କହୁଛି ଦେଶରେ ଏ ବେ ନିର୍ବାଚନ ହେଲେ ତୃତୀୟ ମୋର୍ଚ୍ଚା ହିଁ ସରକାର ତିଆରି କରିବ ।\nଗୃହ ମନ୍ତ୍ରୀ ଅମିତ ଶାହାଙ୍କ ଉପରେ ଜନତା କେତେ ସନ୍ତୁଷ୍ଟ ?\nସର୍ଭେରେ ଦେଶର ଜନତାଙ୍କୁ ପଚରା ଯାଇଥିଲା ଦେଶର ଗୃହ ମନ୍ତ୍ରୀ ଅମିତ ଶାହାଙ୍କ ଉପରେ କେତେ ସନ୍ତୁଷ୍ଟ ? ଏଥିରୁ ସ୍ପଷ୍ଟ ହୋଇଛି ଯେ, ଦେଶରେ ପ୍ରାୟ ୫୮ ପ୍ରତିଶତ ଜନତା ଗୃହ ମନ୍ତ୍ରୀ ଅମିତ ଶାହାଙ୍କ କାର୍ଯ୍ୟରେ ସନ୍ତୁଷ୍ଟ ଅଛନ୍ତି । ସେହିଭଳି ୨୮ ପ୍ରତିଶତ ଜନତା ଶାହାଙ୍କ କାର୍ଯ୍ୟରେ ଅସନ୍ତୁଷ୍ଟ ଅଛନ୍ତି ଏବଂ ୧୪ ପ୍ରତିଶତ ଲୋକେ କହିପାରିବେ ନାହିଁ ବୋଲି ମତ ଦେଇଛନ୍ତି ।\nରାହୁଲ ଏବଂ ପ୍ରିୟଙ୍କାଙ୍କ ମଧ୍ୟରୁ କିଏ କଂଗ୍ରେସ ଅଧ୍ୟକ୍ଷ ହେବା ଦରକାର ?\nଦେଶରେ ମୁଖ୍ୟ ବିରୋଧୀ ଦଳ କଂଗ୍ରେସର ଅଧ୍ୟକ୍ଷଙ୍କୁ ନେଇ ଦେଶର ଜନତା ନିଜର ମତ ଦେଇଛନ୍ତି । ୩୨ ପ୍ରତିଶତ ଲୋକ ଚାହାନ୍ତି ରାହୁଲ ଗାନ୍ଧୀ ହିଁ କଂଗ୍ରେସ ଅଧ୍ୟକ୍ଷ ହୁଅନ୍ତୁ । ସେହିଭଳି ୩୫ ପ୍ରତିଶତ ଜନତା ପ୍ରିୟଙ୍କାଙ୍କ ସପକ୍ଷରେ ମତ ଦେଇଛନ୍ତି । ଏହାବାଦ୍ ୩୩ ପ୍ରତିଶତ ଜନତା ନିଜର ମତ ଦେବାକୁ ମନା କରିଦେଇଛନ୍ତି ।
